**Udskrift af generalforsamlingsprotokol for ordinær generalforsamling 2010 i Sommerhusforeningen Svenstrup Strandhuse,**

**søndag den 18. juli 2008, kl. 11.00 i Grisehuset, Knivkær Strandvej**

Dagsorden i henhold til vedtægterne:

1. Valg af dirigent
2. Formandens beretning
3. Forelæggelse af årsregnskab
4. Fastsættelse af kontingent og kompensationer til bestyrelsen
5. Valg af bestyrelse
6. Valg af revisorer
7. Behandling af indkomne forslag
8. Eventuelt

**Ad 1: Valg af dirigent**

Formanden åbnede generalforsamlingen og bød på bestyrelsens vegne velkommen.

Bestyrelsen foreslog Annelise Billehøj som dirigent. Annelise Billehøj blev valgt uden modkandidat.

Dirigenten takkede for valget og konstaterede at indkaldelse og dagsorden var i overensstemmelse med foreningens vedtægter.

**Ad 2: Formandens beretning**

Beretningen gengives i nedenstående:

*Bestyrelsen har siden sidste generalforsamling afholdt et møde. Mødet blev holdt i juni og på vanlig vis var det Jytte, der lagde hus til. At der kun har været afholdt et enkelt møde i årets løb skal bl.a. tages som udtryk for at der ikke har været megen aktivitet i forhold til ”Digesagen”.*

*Vi har både i sensommeren 2009 og her i foråret været i kontakt med vores nabo grundejerforening angående ”Digesagen”. Derudover har vi været i kontakt med Slagelse Kommunes ansvarlige for området. Alt sammen med det formål at få indsigt i evt. ny viden om kystbeskyttelse og afdækning af muligheden for at genoptage ”Digesagen”.*

*Holdningen hos formanden i Knivkær Grundejerforening er, at sagen kun genoptages hvis der skabes et flertal blandt foreningens medlemmer. Om dette sker vides ikke i skrivende stund da Knivkær Grundejerforenings generalforsamling afholdes dagen inden vores. Vi ved dog fra formanden, at der er stillet forslag til generalforsamlingen om genoptagelse af ”Digesagen”. Hvis der ikke skabes flertal for genoptagelse af sagen har formanden alligevel indvilliget i at afholde et fællesmøde for de grundejere, der har hus i første række. Formålet med et sådant møde er, at afdække om der overhovedet er basis for at skabe enighed om genoptagelse af sagen blandt de parter, der vil blive direkte berørt af evt. stormflod. Hvis der ikke kan skabes enighed blandt grundejere i første række er det meget tvivlsomt om grundejere placeret længere væk fra stranden vil være villige til at deltage i et projekt. Jeg vil ikke love at et møde vil blive afholdt men der vil blive gjort et forsøg, forhåbentlig i efteråret.*

*Slagelse kommunes bidrag til sagen er, at der fortsat skal være overvejende flertal for igangsættelse af et projekt før end de vil engagere sig yderligere. Kommunen har dog tilkendegivet at de gerne deltager i et fællesmøde. Kommunen tilkendegiver endvidere at hvis der ikke kan gennemføres et fælles projekt er det op til hver enkelt grundejer at beskytte sin ejendom i henhold til de regler der gælder for dette.*

*Mange grundejere har foretaget forskellige former for forstærkning af diget. Der er dog fortsat enkelte grundejere, berørt af stormfloden, der ikke har foretaget forstærkninger. Det kan ved en evt. ny stormflod betyde at de grunde og huse, der blev oversvømmet ved sidste stormflod er i fare for at det samme sker igen. Derfor må vi opfordre til at hver enkelt grundejer forholder sig til dette og overvejer om man vil deltage i et fællesprojekt eller foretage egne foranstaltninger.*

*Bestyrelsen aftalte på det seneste møde at vi fremover fremsender materiale pr. mail frem for med post. I bedes derfor alle meddele Jytte hvilken mailadresse, der skal benyttes til dette. Samtidig vil vi undersøge mulighederne for at oprette en hjemmeside, hvor materialet kan hentes, nyheder, gode tips m.m. kan læses. Lars har i den forbindelse næsten selv tilbudt at være webmaster!*

*Vi har med glæde konstateret at Svenstrup Strand igen er ”Blå flag” strand. På Slagelse Kommunes hjemmeside kan der læses mere om blåt flag, kravene til dette og ikke mindst forskellige aktiviteter ved kommunens ni ”Blå flag” strande.*

*Sidst men ikke mindst har bestyrelsen brugt lidt tid på at drøfte hvordan vi håndtere de medlemmer, der er i restance i forhold til kontingent. Konklusionen blev at vi gerne vil opfordre til at man betaler det meget beskedne kontingent, der muliggør at vi overhovedet kan afholde generalforsamling og et til to bestyrelsesmøder pr. år.*

*Jeg vil gerne takke Jytte, Peter og Lars for godt og hyggeligt samarbejde og hermed overgiver jeg beretningen til generalforsamlingens behandling.*

Beretningen blev vedtaget uden yderligere bemærkninger.

**Ad 3: Forelæggelse af årsregnskab**

Kasserer Jytte Pil fremlagde det reviderede årsregnskab. Foreningens egenkapital var pr. 1. april 2010 kr. 33.094,92 og balancen var kr. 9.230,96.

Årsregnskabet og budget for kommende regnskabsår blev vedtaget uden yderligere kommentarer.

**Ad 4: Fastlæggelse af kontingent og kompensationer til bestyrelsen**

Bestyrelsen fremlagde forslag om uændret kontingent på kr. 200,00 pr. husstand. Forslaget blev vedtaget uden bemærkninger.

Endvidere foreslog bestyrelsen, at kompensation for afholdelse af bestyrelsesmøde fastholdes på kr. 250,00 pr. møde. Forslaget blev vedtaget uden bemærkninger.

**Ad 5: Valg af bestyrelse**

Jytte Pil, Peter Thyssen og Lars Britz var på valg og alle var villige til at modtage genvalg. Både Jytte Pil, Peter Thyssen og Lars Britz blev valgt uden modkandidater og med akklamation.

Desuden foreslog bestyrelsen Susanne Birk valgt til bestyrelsen. Susanne Birke blev ligeledes valgt.

**Ad 6: Valg af revisorer**

Bestyrelsen foreslog genvalg af Jette Nielsen og Helle Norby Larsen hvilket skete uden modkandidater.

**Ad 7: Behandling af indkomne forslag**

Bestyrelsens forslag til vedtægtsændring i § 9, begrundet i ønsket om evt. at kunne afholde generalforsamling inden skoleferien blev vedtaget uden bemærkninger.

**Ad 8: Eventuelt**

Helle Norby Larsen spurgte til reglerne for løse hunde på stranden. I perioder luftes en del hunde på stranden, hvilket kan være til gene hvis ikke hundeejeren har fuld kontrol over sin hund. Bestyrelsen vil inden næste generalforsamling se nærmere på reglerne og evt. fremsende et uddrag af disse til foreningens medlemmer.

Peter Thyssen tilbød at dreje ”Hund i snor” skiltet på parkeringspladsen ved nedgangen til stranden således at det tydeligere fremgår at hunde skal holdes i snor på hele strandarealet.

Formanden henstillede til at den på generalforsamlingen rundsendte adresseliste blev ajourført med navne og mailadresse på ejerne af de enkelte matrikler da materiale fra bestyrelsen fremover så vidt muligt fremsendes på mail.

Tak til dirigenten og til de mange fremmødte medlemmer!

Generalforsamlingen var hermed slut.

Med venlig hilsen Referatet er godkendt og underskrevet af

dirigenten den

Hanne Selsholt Britz

Formand